Viinaa kuljettanut kuorma-auto syttyi Tampereen Hervannassa todennäköisesti teknisestä viasta

Tampereen Hervannan Kytömaankadulla maanantai-iltana palanutta kuorma-autoa ei todennäköisesti sytytetty tahallaan. Sisä-Suomen poliisin rikoskomisario Ossi Kaario kertoo poliisin tutkineen valvontakameroiden kuvaa tapahtumapaikalta sen selvittämiseksi, olisiko kyseessä tahallisesti sytytetty tulipalo, kuten epäillään tapahtuneen marraskuussa Tampereen Nekalassa. Tällöin neljä Valion kuorma-autoa tuhoutui todennäköisen tuhopolton vuoksi. Tämänhetkisten tietojen mukaan Hervannan kuorma-autopalossa näyttää olevan kyse teknisestä viasta eikä rikoksesta. –Emme ole taipuvaisia uskomaan, että kyse olisi rikoksesta. Kuorma-auto ei ole kuljettanut lihaa tai muita elintarvikkeita, vaan muun muassa alkoholia ja kappaletavaraa. Palon aikana kuorma-auto oli tyhjä. Terminaalilla oli palon aikaan meneillään vuoronvaihto. Kaarion mukaan palamaan syttynyt kuorma-auto oli pysäköity henkilökunnan sosiaalitilojen edustalle. Kuljettajat havaitsivat savua ja liekkejä ja tekivät hälytyksen. Kaarion mukaan valvontakamera ei näytä juuri siihen kohtaan, jossa kuorma-auto seisoi, vaan näyttää muuta terminaalialuetta. Viereinen kuorma-auto mustui palosta Kuorma-auto paloi Kiitolinjojen terminaalissa Tampereen Hervannassa Kytömaankadulla maanantaina hieman kello 23 jälkeen. Kuorma-auton ohjaamo vaurioitui tulipalossa. Tiedossa ei ole, kuinka pahoja vaurioita auton moottoritila ja muu tekniikka saivat. Myös lähellä olleen toisen kuorma-auton etukulma mustui savusta tai kuumuudesta. Tuli ei ollut vaarassa levitä terminaalirakennukseen eikä aiheuttanut henkilövahinkoja.